b'\n_START_ARTICLE_\nCeliulitas\n_START_PARAGRAPH_\nCeliulitas \xe2\x80\x93 strukt\xc5\xabriniai pasikeitimai poodiniame riebaliniame sluoksnyje, kurie sutrikdo mikrocirkuliacij\xc4\x85 ir limfos atitek\xc4\x97jim\xc4\x85. Da\xc5\xbeniausiai pastebimas ant \xc5\xa1laun\xc5\xb3 bei raumen\xc5\xb3, ta\xc4\x8diau galintis atsirasti bet kurioje organizmo vietoje, kur yra riebalinio audinio sluoksnis. Celiulitas gali b\xc5\xabti randamas ir kr\xc5\xabtyse, juosmens dalyje, vir\xc5\xa1utin\xc4\x97je rank\xc5\xb3 dalyje, kakle \xe2\x80\x93 \xc5\xa1ioms vietoms b\xc5\xabdingas didesnis riebalinio audinio kiekis moter\xc5\xb3 organizme. Celiulitas b\xc5\xabdingas vis\xc5\xb3 rasi\xc5\xb3 moterims, ta\xc4\x8diau labiau europiet\xc4\x97ms nei azijiet\xc4\x97ms ar juodaod\xc4\x97ms. Reti atvejai, kai celiulitas gali i\xc5\xa1sivystyti ir vyrams. Vyrams jis gali i\xc5\xa1sivystyti esant hormoniniam nepakankamumui, sergant tam tikromis ligomis, tokiomis kaip Klinefelterio sindromas (chromosominiai sutrikimai), hypogonadizmas, kastracija arba naudojant estrogen\xc5\xb3 terapij\xc4\x85 v\xc4\x97\xc5\xbeio gydyme. Pa\xc5\xbeym\xc4\x97tina tai, kad vyri\xc5\xa1k\xc5\xb3 hormon\xc5\xb3 nepakankamumo atveju vyrams celiulitas vystosi labai intensyviai.\n_START_SECTION_\nAtsiradimo hipotez\xc4\x97s\n_START_PARAGRAPH_\nTikslios celiulito atsiradimo prie\xc5\xbeastys iki galo n\xc4\x97ra nustatytos. Anatomi\xc5\xa1kai celiulito atsiradimas gali b\xc5\xabti grind\xc5\xbeiamas jo pasiskirstymo pagrindu tarp ly\xc4\x8di\xc5\xb3 bei strukt\xc5\xabrine vyr\xc5\xb3 ir moter\xc5\xb3 riebalinio bei jungiamojo audinio ypatumais. Pagal \xc5\xa1i\xc4\x85 hipotez\xc4\x99, d\xc4\x97l intensyvaus riebal\xc5\xb3 kaupimosi paodyje (pvz., lytinio brendimo metu), silpnesnis, b\xc5\xabdingas moterims, jungiamasis audinys nei\xc5\xa1laiko riebalini\xc5\xb3 l\xc4\x85steli\xc5\xb3 spaudimo, pakenkiamas paodis ir pradeda formuotis celiulitas._NEWLINE_Kita hipotez\xc4\x97 teigia, kad odos nelygumai atsiranda d\xc4\x97l vertikaliai orientuot\xc5\xb3 kolageno (jungiamojo audinio) skaidul\xc5\xb3 i\xc5\xa1tempimo, kas susilpnina jungiam\xc4\x85j\xc4\xaf audin\xc4\xaf ir s\xc4\x85lygoja riebalinio audinio prasiver\xc5\xbeim\xc4\x85 pro j\xc4\xaf. Mokslininkai Rossi ir Vergnanini mano, kad celiulitas prasideda tuomet, kai pablog\xc4\x97ja odos kraujotaka, ypa\xc4\x8d kaip atsakas \xc4\xaf prekapiliarini\xc5\xb3 arterioli\xc5\xb3 sfinkteri\xc5\xb3 pakitimus, kurie gali atsirasti d\xc4\x97l hiperpolimerizuot\xc5\xb3 glikosaminoglykan\xc5\xb3 (GAGs) susikaupimo (depozito) ant odos (dermos) kapiliar\xc5\xb3 sieneli\xc5\xb3 ir tarp kolageno ir elastino tinklelio._NEWLINE_Dar viena dalis tyrin\xc4\x97toj\xc5\xb3 teigia, kad celiulitas yra u\xc5\xbedegiminio pagrindo jungiamojo audinio pakitimai. Mokslininko Kligmano atlikti histologiniai, biopsini\xc5\xb3 m\xc4\x97gini\xc5\xb3, paimt\xc5\xb3 i\xc5\xa1 celiulito pa\xc5\xbeeist\xc5\xb3 viet\xc5\xb3, tyrimai patvirtino makrofag\xc5\xb3 ir leukocit\xc5\xb3 b\xc5\xabvim\xc4\x85 celiulito vietose. Anot jo, jungiamojo audinio neintensyvus u\xc5\xbedegimas i\xc5\xa1sivysto d\xc4\x97l riebalinio audinio kaupimosi ir paod\xc5\xbeio atrofijos. Ta\xc4\x8diau kiti mokslininkai celiulito pa\xc5\xbeeistose vietose u\xc5\xbedegimini\xc5\xb3 proces\xc5\xb3 nepasteb\xc4\x97jo.'